## Rješenje Agencije za zaštitu tržišnog natjecanja urbroj: 580-03-2010-43-004 od 10. lipnja 2010.

### NN 80/2010 (28.6.2010.), Rješenje Agencije za zaštitu tržišnog natjecanja urbroj: 580-03-2010-43-004 od 10. lipnja 2010.

AGENCIJA ZA ZAŠTITU TRŽIŠNOG NATJECANJA

2302

Agencija za zaštitu tržišnog natjecanja, sukladno članku 13. stavku 4. i članku 18. Zakona o državnim potporama (»Narodne novine«, broj 140/05) i članka 2. stavka 1. Odluke o objavljivanju pravila o potporama male vrijednosti (»Narodne novine«, broj 45/07) na temelju zahtjeva Fonda za zaštitu okoliša i energetsku učinkovitost, sa sjedištem u Zagrebu, Ksaver 208, za odobrenje državne potpore male vrijednosti sadržane u prijedlogu Programa za financiranje i sufinanciranje projekata u području zaštite okoliša, energetske učinkovitosti i korištenja obnovljivih izvora energije, na temelju odluke Vijeća za zaštitu tržišnog natjecanja, donesene na 43. sjednici, održanoj 10. lipnja 2010., donosi

RJEŠENJE

I. Odbacuje se zahtjev Fonda za zaštitu okoliša i energetsku učinkovitost, za donošenje odobrenja državne potpore, sadržane u prijedlogu Programa za financiranje i sufinanciranje projekata u području zaštite okoliša, energetske učinkovitosti i korištenja obnovljivih izvora energije, jer ne sadrži državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) zaprimila je 12. svibnja 2010., od Fonda za zaštitu okoliša i energetsku učinkovitost (dalje: Fond), zahtjev, klasa: 402-01/10-01/00003, urbroj: 563-01-UD-10-05 od 11. svibnja 2010., za odobrenje potpore male vrijednosti sadržane u Programu za financiranje i sufinanciranje projekata u području zaštite okoliša, energetske učinkovitosti i korištenja obnovljivih izvora energije (dalje: Program).

U privitku navedenog zahtjeva, dostavljen je preslik Programa.

Uvidom u dostavljeni Program od 11. svibnja 2010., Agencija je utvrdila da isti nije u potpunosti sukladan s Odlukom o objavljivanju pravila o potporama male vrijednosti (»Narodne novine«, broj 45/07; dalje: Odluka o potporama male vrijednosti). Slijedom navedenog, Agencija je Fondu uputila zahtjev od 14. svibnja 2010., u kojem je detaljno opisan način na koji je potrebno uskladiti Program s Odlukom o potporama male vrijednosti.

Dana 20. svibnja 2010. Agencija je od Fonda zaprimila zatraženo.

II. Uvidom u izmjenjeni i dopunjeni Program, utvrđeno je sljedeće:

Program je izrađen na temelju članka 10. Zakona o fondu za zaštitu okoliša i energetsku učinkovitost (»Narodne novine«, broj 107/03) i članka 21. Statuta Fonda za zaštitu okoliša i energetsku učinkovitost (»Narodne novine«, broj 107/03, 73/04, 116/08, 101/09), odnosno članka 27. Pravilnika o uvjetima i načinu dodjeljivanja sredstava Fonda za zaštitu okoliša i energetsku učinkovitost, te kriterijima i mjerilima za ocjenjivanje zahtjeva za dodjeljivanje sredstava Fonda (»Narodne novine«, broj 18/09).

Trajanje Programa predviđeno je u razdoblju od 1. siječnja 2010. do 31. prosinca 2012., a financijska sredstva osigurana su iz proračuna Fonda.

Sredstva iz Programa, između ostalog, namijenjena su za oporabu otpada i iskorištavanje vrijednih svojstava otpada, poticanje zaštite okoliša u ruralnom prostoru, poticanje obrazovnih, istraživačkih i razvojnih studija, programa, projekata i sličnih aktivnosti u području zaštite okoliša, provedbu nacionalnih energetskih programa i slično.

Instrumenti dodjele potpora su zajmovi po povoljnijim uvjetima od tržišnih (beskamatni zajmovi), subvencije i subvencije kamata.

Beskamatni zajam može najviše iznositi do 1.400.000,00 kuna. Visinu potpore kod beskamatnog zajma predstavlja obračunati iznos referentne kamatne stope na odobreni zajam. Osnovna referentna stopa uvećava se za referentnu maržu za rizik, ovisno o kreditnom rejtingu poduzetnika i ponuđenim instrumentima osiguranja. Tako utvrđena referentna stopa diskontira se na sadašnju vrijednost i taj iznos predstavlja potporu.

Subvencija kamate ne može iznositi više od 800.000,00 kuna, dok se za subvenciju, ne može dodijeliti više od 200.000,00 kuna potpora po pojedinom projektu zaštite okoliša.

U svakom slučaju, korisnik sredstava iz Programa, ne može u razdoblju od tri fiskalne godine, ostvariti potporu veću od 200.000,00 eura, u kunskoj protuvrijednosti.

Također, Fond u Programu predviđa zabranu dodjele potpore za sljedeće namjene, sukladno članku 1. Odluke o potporama male vrijednosti:

– potpora za djelatnosti usmjerene k izvozu prema trećim zemljama ili državama članicama, odnosno potpora koje su neposredno vezane za cijenu i izvezenu količinu, te za uspostavu i djelovanje distribucijske mreže u drugim zemljama ili za druge tekuće troškove vezane uz djelatnost izvoza,

– potpora za djelatnosti u sektoru ugljena,

– potpora za davanje prednosti domaćim proizvodima u odnosu na uvozne proizvode,

– potpora za nabavu vozila za cestovni prijevoz tereta poduzetnicima koje se bave cestovnim prijevozom tereta za najamninu i naknadu,

– potpora za poduzetnike u financijskim teškoćama na koje se primjenjuju pravila o državnim potporama za sanaciju i restrukturiranje.

Konačno, korisnik potpore dužan je Fondu kao davatelju potpore, a prije odobrenja potpore, dostaviti pisanu i ovjerenu izjavu o svim potporama male vrijednosti koje je isti koristio u tekućoj i prethodne dvije godine, a koje je dobio od svih davatelje državne potpore neovisno o razini (državna, regionalna, lokalna) kako se ne bi premašila gornja granica od 200.000,00 eura. U slučaju premašivanja dozvoljenog iznosa, Fond je u obvezi od korisnika izvršiti povrat razlike između dodijeljenog i najviše dozvoljenog iznosa.

Fond kao davatelj potpore male vrijednosti dužan je:

– izvijestiti korisnika potpore da mu je dodijeljena potpora male vrijednosti,

– izvijestiti Agenciju o svakoj dodijeljenoj potpori u roku od 15 dana od dana dodjele,

– voditi evidenciju o dodijeljenim potporama po pojedinim korisnicima potpore i

– čuvati podatke o dodijeljenim potporama deset godina od dana dodjele.

III. Razmatrajući ovaj predmet, Vijeće za zaštitu tržišnog natjecanja (dalje: Vijeće) je, na svojoj na 43. sjednici održanoj 10. lipnja 2010., utvrdilo da se Program za financiranje i sufinanciranje projekata u području zaštite okoliša, energetske učinkovitosti i korištenja obnovljivih izvora energije odnosi na dodjelu potpore male vrijednosti, sukladno Odluci o potporama male vrijednosti.

Sukladno članku 2. stavku 2. Odluke o potporama male vrijednosti, potpora male vrijednosti, može se dodijeliti poduzetniku u iznosu do 200.000,00 eura u kunskoj protuvrijednosti, na temelju srednjeg tečaja Hrvatske narodne banke, tijekom bilo kojeg razdoblja od tri fiskalne godine.

Iz Programa je razvidno da ukupan iznos potpore za pojedinog korisnika u razdoblju od 3 fiskalne godine ne smije prelaziti iznos od 1.500.000,00 kuna, a koji predstavlja kunsku protuvrijednost od 200.000,00 eura, na temelju srednjeg tečaja Hrvatske narodne banke.

Nadalje, iz Prijedloga Programa je utvrđeno da su i svi ostali uvjeti iz Odluke o potporama male vrijednosti ispunjeni.

Ukoliko mjere potpore ispunjavaju sve uvjete iz Odluke o potporama male vrijednosti, za dodjelu potpore male vrijednosti nije potrebno odobrenje Agencije. Naime, sukladno članku 2. stavku 1. Odluke o potporama male vrijednosti, kada mjere potpore ispunjavaju sve uvjete utvrđene u članku 2. stavcima 2. do 5. iste Odluke, smatra se da nisu ispunjeni svi elementi sadržani u pojmu državne potpore kako je utvrđeno člankom 3. Zakona o državnim potporama (»Narodne novine«, broj 140/05; dalje: ZDP), što je u ovom predmetu utvrđeno.

Riječ je poglavito o činjenici da se dodjelom potpore male vrijednosti, zbog njenog malog iznosa ne može utjecati na ispunjenje međunarodno preuzetnih obveza Republike Hrvatske iz Sporazuma o stabilizaciji i pridruživanju između Republike Hrvatske i Europskih zajednica i njihovih državna članica (»Narodne novine – Međunarodni ugovori«, broj 14/01, 14/02, 1/05 i 7/05).

Slijedom iznijetog, s obzirom na to da se u konkretnom slučaju radi o prijedlogu akta kojim se namjeravaju dodijeliti sredstva, koja se u smislu ZDP-a ne smatraju državnom potporom, primjenjujući odredbu iz članka 13. stavka 4. ZDP-a i članka 2. stavka 1. Odluke o potporama male vrijednosti, odlučeno je kao u točki I. izreke ovoga rješenja.

Na temelju članka 18. ZDP-a, rješenja Agencije iz članka 13. ZDP-a, objavljuju se u »Narodnim novinama«. Stoga je odlučeno kao u točki II. izreke ovog rješenja.

Ukoliko Agencija na temelju dostavljenih podataka utvrdi da se potpore male vrijednosti dodjeljuju suprotno Odluci o potporama male vrijednosti, odnosno suprotno ovom rješenju, bit će naložen njihov povrat.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-83/001

Urbroj: 580-03-2010-43-004

Zagreb, 10. lipnja 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 80/2010-2302